贺铸
食芡实作
钱侯官舍旁，走水来方塘。
暑雨过初伏，斜阳生晚凉。
风翻芡盘卷，万觜争低昂。
犹疑秦鸡暴，擅此六国场。
下榻延密客，开樽荐新尝。
金刀剥老蚌，玉沙磨夜光。
殷勤烦钉饾，未咀悲生肠。
引领鄘卫西，百泉乃吾乡。
水产富此物，数钱论斗量。
朝餐取餍饱，无复炊黄梁。
贪嗜比羊枣，况乎惟味良。
十年去国仕，遇得才微芒。
季鹰思蓴羹，拂衣谢齐王。
我亦散浪者，未许斯人狂。
长歌定行矣，千载会相望。